Ek het 'n uiters aangename week-en-'n-half met my sussie en twee kleinneefs, veral die jongste een, sedert my aankoms in Johannesburg deurgebring. Ons twee het saam die Wieg van die Mensdom (Cradle of Humankind) Wêrelderfenisgebied besoek. Die uitstallings by die Maropeng-sentrum, gevolg deur 'n begeleide toer van die Sterkfonteingrotte, kan eenvoudig nie té sterk aanbeveel word nie.
Na Mwendo se 130 000km onderhoudsdiens, waartydens bogenoemde skoknuus ontdek is, is ek verlede Saterdag na nog 'n Wêrelderfenisgebied, dié keer die Vredefort Koepel in die Vrystaat, gevolg deur 'n besoek aan Vrystaat se wêreldbekende Parys, aan die anderkant van die Vaalrivier. Ek het terselfdertyd dié rit benut om te bevestig dat my besluit om etlike stukke bagasie in Johannesburg agter te laat wanneer ek die toer hervat, die wenslike positiewe effek sou hê. (Meer hieroor in 'n toekomstige verslag.)